Mpumalanga-Beeld - Plaaslike Gids
Mpumalanga beteken "plek waar die son opkom". Dié plattelandse provinsie is een van Suid-Afrika se gewildste toeristebestemmings weens die gebied se ongerepte natuurskoon en ryk geskiedenis.
'n Sonsopkoms in die Krugerwildtuin. Foto: Arisja Misselhorn Naas Gauteng is Mpumalanga die tweede kleinste provinsie in die land, maar dit het die vierde grootste ekonomie in Suid-Afrika, meestal weens toerisme en die mynboubedryf. Die provinsie is ryk aan steenkool en is die tuiste van die meeste kragstasies in Suid-Afrika. Landbou en en bosbou dra ook sterk by tot die provinsie se ekonomie.
Mpumalanga het twee stede, naamlik eMalahleni (Witbank) en Nelspruit, die provinsiale en administratiewe hoofstad.
Die meeste van Suid-Afrika se riviere het hul oorsprong in Mpumalanga. Die provinsie grens aan Mosambiek, Swaziland, Gauteng, Limpopo, KwaZulu-Natal en die Vrystaat. Die N4-tolpad verbind Gauteng met Mosambiek. Die roete staan as die Maputu-korridor bekend.
Mpumalanga word in drie streke opgedeel, naamlik die Hoëveldstreek (die Nkangala-distrik), die Oostelike Hoëveld (die Gert Sibande-distrik) en die Laeveld (die Ezhlanzeni-distrik).
Olifante is deel van die Groot Vyf wat in die Krugerwildtuin te sien is. Foto: Arisja Misselhorn
Die Laeveld is 'n internasionale toeriste-bestemming met die Krugerwildtuin wat veral 'n groot trekpleister is. Daar is ook heelwat ander kleiner natuurreservate waar die Groot Vyf voorkom, soos Sabie Sands en die Timbavati.
'n Leeuwyfie maak haarself tuis op 'n aanwysingsbord naby Pretoriuskop in die Krugerwildtuin. Foto: Arisja Misselhorn
Nelspruit is op die voorstoep van die wildtuin. Die provinsiale wetgewer is in die stad en Nelspruit spog ook met die kleurvolle Mbombela-stadion wat vir WB2010 gebou is.
Ander besienswaardighede is die
Sudwalagrotte, delwersdorpie: Pelgrimsrus, die Blyderivier-skeurvallei, God's Window en die spoelgate by Burke's Luck. Die Laeveld is ook die speelplek vir avontuursoekers wat hou van uitdagings soos rekspronge, abseil, jag en bergfietsrenne.
Daar word beweer dat 'n mens op 'n helder dag Mosambiek in die verte kan sien wanneer jy by God's Window uitstaar. God's Window is deel van die Panorama-roete. Foto: Mpumalanga Parke.
Die Laeveld is ook bekend vir sy sub-tropiese klimaat en vrugte word hier volop verbou. Uitgestrekte denneboom-plantasies dra ook by tot die Laeveld se natuurskoon.
Dié streek is veral vir sy mynbou-bedryf bekend. Dit spog met van die rykste steenkoolvelde in die land. Die steenkoolbedryf is vir die meeste werksgeleenthede in die gebied verantwoordelik.
Die streek het ook interessante geskiedkundige bakens soos die Botshabelo-museumdorpie, die Machadodorpse polisiegebou, wat 'n nasionale museum is, Adam's Calender naby die mistieke dorpie Kaapsche Hoop en die ou Dullstroom-stasiegebou wat Suid-Afrika se hoogste stasie bo seespieël is.
Die Loskopdam en -vallei, wat al as die land se kosmandjie bestempel is, is op die noordelike drumpel van die streek. Hier is ook verskeie wildkampe en uitspanplekke. Die oostelike deel van die streek lok veral kunsvlieghengelaars na die koue forelwaters.
Die Oostelike Hoëveld
Dié streek spog met 'n ryk geskiedkundige erfenis wat wissel van grottekeninge en antieke klipstapels tot die Anglo Boere-oorlog se konsentrasiekampe en Ghandi se tronksel.
Chrissiesmeer is 'n tuiste vir 'n groot verskeidenheid voëls, veral watervoëls soos hierdie ooievaar. Foto: Mpumalanga Parke.
Die Oostelike Hoëveld is hoofsaaklik grasland-gebied waar daar meestal met beeste, skape, mielies, graan en peulgewasse geboer word. Steenkool- en goudmyne is ook volop in die gebied. Sasol se aanlegte inSecunda word as die ekonomiese kern van die provinsie beskryf en die toerismebedryf rondom die dorp is
veral op nywerheidstoerisme geskoei.
Die Oostelike Hoëveld is Kosmoskontrei en is bekend vir sy voëllewe, met voëlkykers wat graag uitspan in die waterryke omgewing van Chrissiesmeer en Wakkerstroom.
Botshabelo net buite Middelburg is bekend vir sy Ndebele-museum. Foto: Mpumalanga Parke
Die Pinnacle-rots by God's Window. Foto: Mpumalanga Parke
Die spoelgate by Burke's Luck naby die Blyderivier-skeurvallei. Foto Mpumalanga Parke
'n Luiperd kruip in 'n boom weg by die Cradle of Life-biopark in die Groter Nkomatirivier-vallei. Foto: Arisja Misselhorn